આજથી સંતરામ મંદિરમાં શહીદકથા
નવગુજરાત સમય | Publish Date: Jun 8 2018 12:32PM
રાતના 8.30 કલાકથી કથાનો પ્રારંભ થશે
ભારત દેશમાં સૌ પ્રથમવાર પરમવીરચક્ર પ્રાપ્ત કરનાર ૨૧ વીરશહીદોની ગાથા નડિયાદ સંતરામ મંદિરના પટાંગણ (વીરભૂમિ મેદાનમાં શુક્રવારથી યાેજાશે. આ ગાથાના પ્રથમ દિવસે ખેડા જિલ્લાના ૬૫૮ ગામમાંથી ૧૧ હજાર દેશ પ્રેમી યુવકો ત્રિરંગાયાત્રા લઇને નડિયાદ આવશે. આ કથાને લઇને મંદિરના પટાંગણમાં તડામાર તૈયારીઓ ચાલી રહી છે. શુક્રવારે સાંજે ૮:૩૦ કલાકે મહારાજશ્રીની ઉપસ્થિતમાં વકતા યોગેશદાન ગઢવી દ્વારા શહીદ કથાનું રસપાન કરાવશે. આ પ્રસંગે ઉપસ્થિત શહીદોના પરિવારજનોનું સન્માન કરવામાં આવશે.
નડિયાદ સંતરામ મંદિરના પૂ.રામદાસજી મહારાજની પ્રેરણાથી પૂ.લક્ષ્મણદાસજી મહારાજના સાર્ધશતાબ્દી સમાધિ મહોત્સવ અંતર્ગત દેશમાં પ્રથમવાર પરમવીરચક્ર પ્રાપ્ત કરનાર ૨૧ શહીદ ગાથા તા. ૮થી ત્રિદિવસીય યાજાશે. આ કાર્યક્રમ અંગેની રૂપરેખા આપતાં મંદિરના સેવક આશિષભાઇ દવે અને કેતનભાઇ પટેલે જણાવ્યું હતું કે, ભારતમાતાની રક્ષા કરતાં ભારતના જવાનોની સમર્પિતતા અને દેશ માટે ભાવનાની આજના સમયની યુવા પેઢીને જાણ થાય તથા દેશ પ્રત્યેની લાગણી ઉભી થાય તે હેતુથી આ શહીદ કથાનું આયોજન કરાયું છે. કથાની શરૂઆતમાં કળશ, પોથીયાત્રા નીકળતી હોય છે. તેમ વીર જવાનોની શૌર્યતાની ગાથાની શહીદકથા નિમિતે ભવ્ય ત્રિરંગાયાત્રા નીકળશે. જિલ્લાના ૬૫૮ ગામમાંથી યુવકો ટુ-વ્હીલર સાથે ત્રિરંગાયાત્રા લઇને નડિયાદમાં આવશે.
પૂ. લક્ષ્મણદાસજી મહારાજના સાર્ધશતાબ્દી સમાધિ મહોત્સવ અંતર્ગત પરમવીરચક્ર પ્રાપ્ત કરનાર 21 શહીદોની શૌર્યતા અને ગાથા રજૂ કરતી શહીદ કથા દેશમાં પ્રથમવાર ગવાશે.
SRP બેન્ડ દેશભકિત ગીતોની શુરાવલી રેલાવશે
આ યાત્રામાં એસઆરપી બેન્ડ સહિત જવાનો પણ જોડાશે. આ તિરંગાયાત્રાનું મંદિરના સંતો, શહીદ પરિવારના સદસ્યો દ્વારા ભવ્ય સ્વાગત કરાશે. ત્યારબાદ સંસ્કૃતિક કાર્યક્રમ થશે. રાતે ૮.૩૦ કલાકે કથાનો પ્રારંભ થશે. તા. ૯મીના રોજ સાંજે ૪ કલાકે રંગોળી સુશોભન, સાંજે કથા. તથા તા. ૧૦મીના રોજ સાંજે ૪ કલાકે સાંસ્કૃતિક કાર્યક્રમ, કથા અને ભારત માતાની આરતી સાથે શહીદ કથા પૂર્ણાહુતિ યોજાશે.